जागर गान का मुख्य पात्र ‘जागरिया’ होता है। ‘जगरिये’ का कार्य, पूजे जाने वाले देवता की कथाओं को लोकाख्यानों द्वारा प्रस्तुत करना होता है। ‘जगरिया’ कथा गायन ढोलक अथवा हुड़का आदि वाद्यों के सहयोग से करता है। ‘जगरिया’ मात्र गायक ही नहीं वरन् देवता द्वारा भी उसे गुरू के प्रतिष्ठित पद पर माना जाता है। चूँकि ‘जगरिया’ ही व्यक्ति विशेष के शरीर में देवता का आहवान करता है। अतः वह गुरू कहलाता है। वस्तुतः ‘जगरिया’ गुरू गोरखनाथ के प्रतिनिधि के रूप में कार्य करता है। ‘जगरिया’ ही जागर का विशेषज्ञ माना जाता है। ‘जागरिया’ जागर गार के मध्य कहीं-कहीं पर अपने क्षणिक विश्राम के लिये दो या इससे अधिक सहायकों को रखता है, जो उसके शब्द और वाक्यों को बीच-बीच में दोहराते हैं। जगरिया अपने इन सहायकों के माध्यम से काँसे की थाली को दो छोटी लकड़ी की डंडियों की सहायता से लय देने का कार्य भी लेता है। ये सहायक ‘भग्यार’ नाम से जाने जाते हैं।